Document ID: 32014D0782

SKLEP SVETA
z dne 16. oktobra 2014
o podpisu Protokola o določitvi ribolovnih možnosti in finančnem prispevku, določenih s Sporazumom o partnerstvu v ribiškem sektorju med Evropsko skupnostjo in Republiko Gvinejo Bissau, v imenu Evropske unije ter o začasni uporabi Protokola
(2014/782/EU)
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 43 v povezavi s členom 218(5) Pogodbe,
ob upoštevanju predloga Evropske komisije,
ob upoštevanju naslednjega:
(1)
Svet je 17. marca 2008 z Uredbo (ES) št. 241/2008 (1) odobril sklenitev Sporazuma o partnerstvu v ribiškem sektorju med Evropsko skupnostjo in Republiko Gvinejo Bissau (v nadaljnjem besedilu: Sporazum).
(2)
Protokol o določitvi ribolovnih možnosti in finančnem prispevku, določenih v Sporazumu, je prenehal veljati 15. junija 2012.
(3)
Unija se je z Republiko Gvinejo Bissau pogajala o novem protokolu (v nadaljnjem besedilu: Protokol), ki plovilom Unije dodeljuje ribolovne možnosti v vodah, v katerih Republika Gvineja Bissau izvaja svojo suverenost oziroma jurisdikcijo na področju ribištva.
(4)
Kot rezultat pogajanj je bil 10. februarja 2012 parafiran Protokol.
(5)
Da se plovilom Unije zagotovi ponovno izvajanje ribolovnih dejavnosti, bi se moral Protokol začasno uporabljati od dneva podpisa, kakor je določeno v členu 18 Protokola.
(6)
Protokol bi bilo treba podpisati in ga začasno uporabljati do zaključka postopkov, potrebnih za njegovo sklenitev -
SPREJEL NASLEDNJI SKLEP:
Člen 1
Podpis Protokola o določitvi ribolovnih možnosti in finančnem prispevku, določenih s Sporazumom o partnerstvu v ribiškem sektorju med Evropsko skupnostjo in Republiko Gvinejo Bissau (v nadaljnjem besedilu: Protokol), se odobri v imenu Unije, s pridržkom njegove sklenitve.
Besedilo Protokola je priloženo temu sklepu.
Člen 2
Predsednik Sveta je pooblaščen, da imenuje osebo(-e), pooblaščeno(-e) za podpis Protokola v imenu Unije.
Člen 3
Protokol se v skladu s členom 18 Protokola začasno uporablja od dneva podpisa (2) do zaključka postopkov, potrebnih za njegovo sklenitev.
Člen 4
Ta sklep začne veljati na dan sprejetja.
V Luxembourgu, 16. oktobra 2014

Labels: 18
15
5
6